KOMMISSIONENS FORORDNING (EF) Nr. 1080/96 af 14. juni 1996 om en referencemetode til påvisning af coliforme bakterier i smør, skummetmælkspulver og kasein/kaseinat

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1) senest ændret ved Kommissionens forordning (EF) nr. 2931/95 (2), særlig artikel 6, stk. 6, artikel 7, stk. 5, og artikel 11, stk. 3, og

ud fra følgende betragtninger:

Efter Kommissionens forordning (EØF) nr. 2921/90 af 10. oktober 1990 om ydelse af støtte til skummetmælk med henblik på fremstilling af kasein og kaseinater (3), senest ændret ved forordning (EF) nr. 2547/95 (4), skal fravær af coliforme bakterier påvises ved en metode, som i dag anses for utilstrækkelig;

efter Kommissionens forordning (EF) nr. 454/95 af 28. februar 1995 om gennemførelsesbestemmelser for interventioner på markedet for smør og fløde (5), ændret ved forordning (EF) nr. 895/96 (6), og Kommissionens forordning (EF) nr. 322/96 af 22. februar 1996 om gennemførelsesbestemmelser for offentlig oplagring af skummetmælkspulver (7) skal referencemetoden til påvisning af coliforme bakterier være International Standard FIL 73A:1985;

denne metode er internationalt accepteret til tælling af coliforme bakterier i mælk og mejeriprodukter; den kan dog kun anvendes i modificeret form til påvisning af coliforme bakterier i en given produktmængde;

der bør derfor etableres en EF-referencemetode til påvisning af coliforme bakterier baseret på ovennævnte standard;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Den i bilaget beskrevne referencemetode skal anvendes til påvisning af tilstedeværelse af coliforme bakterier i smør, skummetmælkspulver og kasein/kaseinat.

Artikel 2

Der kan benyttes rutinemetoder til påvisning af coliforme bakterier under forudsætning af, at de fremkomne resultater er sammenlignelige med resultaterne af den i bilaget beskrevne referencemetode. Rutinemetoder skal navnlig have en tilstrækkelig påvisningsgrænse. Falsknegative resultater må ikke forekomme. Hvis det ikke kan udelukkes, at der forekommer falsknegative resultater, skal alle positive resultater bekræftes ved benyttelse af referencemetoden.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. oktober 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. juni 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 13.

(2) EFT nr. L 307 af 20. 12. 1995, s. 10.

(3) EFT nr. L 279 af 11. 10. 1990, s. 22.

(4) EFT nr. L 260 af 31. 10. 1995, s. 47.

(5) EFT nr. L 46 af 1. 3. 1995, s. 1.

(6) EFT nr. L 121 af 21. 5. 1996, s. 1.

(7) EFT nr. L 45 af 23. 2. 1996, s. 5.

BILAG

REFERENCEMETODE TIL PÅVISNING AF COLIFORME BAKTERIER I SMØR, SKUMMETMÆLKSPULVER OG KASEIN/KASEINAT

Prøver på 1 g smør podes i dyrkningsmediet ved undersøgelse af smør for tilstedeværelse af coliforme bakterier.

Ved undersøgelse af skummetmælkspulver eller kasein/kaseinat for tilstedeværelse af coliforme bakterier podes 0,1 g prøver i dyrkningsmediet.

IDF-standard 73A:1985, metode B, anvendes med følgende modifikationer:

1. Der tilberedes prøver efter IDF-standard 122B:1992. For sur kasein kan som alternativ benyttes den prøvetilberedelsesmetode, der er beskrevet i IDF-standard 73A:1985.

2. Udelukkende reagensglas podet med henholdsvis 1 g prøver (smør) eller 0,1 g prøver (skummetmælkspulver, kasein/kaseinat) inkuberes og vurderes. Der laves ikke tifoldsfortyndinger.

Vurdering af resultaterne

>TABELPOSITION>

Bemærkning

Indhold af coliforme bakterier: 1/10 g smør, 1/g skummetmælkspulver eller kasein/kaseinat som gennemsnit:

Resultater, der viser, at kravet er opfyldt, fremkommer med en sandsynlighed på 93 %.

Indhold af coliforme bakterier: 1/g smør, 1/0,1 g skummetmælkspulver eller kasein/kaseinat som gennemsnit:

Resultater, der viser, at kravet ikke er opfyldt, fremkommer med en sandsynlighed på 91 %.

(Forudsætning: Poisson-fordeling).